Predkladacia správa

	Ministerstvo kultúry Slovenskej republiky predkladá na rokovanie vlády SR Návrh na poskytnutie finančných prostriedkov z rezervy vlády SR v sume 30 mil. Sk na riešenie problému, ktorý vznikol v rámci financovania rozpočtovej kapitoly schválením pozmeňovacieho návrhu na rokovaní  o štátnom rozpočte na rok 2003 v NR SR.  Pozmeňovacím návrhom sa zvýšila finančná čiastka navrhovaná v rozpočte kapitoly pre účelový transfer na kultúru menšín v sume 50 mil. Sk  o 30 mil. Sk bez úpravy – zvýšenia celkového limitu výdavkov rozpočtovej kapitoly. Dôsledkom  schválenia tohto pozmeňovacieho návrhu MK SR nemá finančné krytie na podporu kultúrnych aktivít v oblasti ostatných účelových transferov, konkrétne účelového transferu pre občianske združenia, nadácie, neziskové organizácie umeleckého charakteru /divadelníctvo, hudba a koncertná činnosť, výtvarné umenie, architektúra  dizajn, literatúra, kinematografia a audiovízia, folklór/, pre občianske združenia neumeleckého charakteru v oblastiach spadajúcich do kompetencie MK SR, ako aj celú oblasť účelového transferu na mimoriadne kultúrne aktivity. Zníženie sa dotýka aj redukcie disponobilných zdrojov  účelového transferu pre umelecké a kultúrne časopisy.

	V rámci konkurzu vypísaného Ministerstvom kultúry SR  na predkladanie žiadostí o finančnú podporu realizácie kultúrnych projektov na rok 2003 /termín uzávierky bol 30.11.2003/ sa v rámci účelového transferu pre občianske združenia, nadácie, neziskové organizácie  celkovo uchádza 372 žiadateľov s 1076 projektmi v sume 195 735 Sk a v rámci  účelového transferu pre umelecké a kultúrne časopisy 30 žiadateľov s 37 projektmi v sume     28 889 Sk.

	Ministerstvo kultúry Slovenskej republiky navrhuje, aby sa finančné prostriedky  z rezervy vlády v sume 30 mil. Sk použili na financovanie účelových transferov ministerstva kultúry určených na podporu vydávania umeleckých a kultúrnych časopisov, kultúrnych aktivít občianskych združení, nadácií a neziskových organizácií  a na kultúrne projekty v rámci účelového transferu mimoriadne kultúrne aktivity.
 
	Rozpočet kapitoly  MK SR  neumožňuje  získať   chýbajúce  zdroje v rámci kapitoly vzhľadom na  skutočnosť, že v oblasti rozpočtových organizácií reálne chýbajú finančné prostriedky na tovary a služby a realizáciu dopadu Kolektívnej dohody na rok 2003 v celkovej sume 76 839 tis. Sk a v oblasti príspevkových organizácií v sume 202 592 tis. Sk.  Ďalšie zhoršenie finančnej situácie v rezorte spôsobil dopad celoplošného viazania výdavkov štátneho rozpočtu v zmysle uznesenia vlády SR č. 89 z 5. februára 2003. 
 
	Dôsledkom nedofinancovania uvedených aktivít dôjde s pravdepodobnosťou hraničiacou s istotou k zániku niektorých profesijne mienkotvorných kultúrnych a umeleckých časopisov, utlmeniu činnosti a následnému zániku mnohých občianskych združení, nadácií a neziskových organizácií v oblasti kultúry. 

	Pri použití týchto prostriedkov budú uplatnené príslušné ustanovenia zákona NR SR       č. 303/1995 Z. z. o rozpočtových pravidlách v znení neskorších predpisov, t. j. spôsob poskytnutia a vyúčtovania.

	Predkladaný materiál nemá dopad na verejné financie, zamestnanosť, ani stav životného prostredia.

	Materiál bol predložený na medzirezortné pripomienkové konanie, v rámci ktorého negatívne stanovisko zaujalo MF SR. Rozpor medzi  MK SR a MF SR bol odstránený rokovaním ministrov dňa 23.4.2003.